SHAH ALAM, 9 NOV: NPNG Damansara Perdana dan Najmi SFFC KD mengekalkan kedudukan di takhta liga selepas masing-masing menang dalam perlawanan keempat Selangor Champions League (SCL) 2022.
Pendahulu kumpulan A NPNG Damansara Perdana dipaksa bekerja keras sepanjang perlawanan sebelum menundukkan Kajang Bujangga 1-0 hasil jaringan tunggal Yazid Kamaruzuan pada minit ke-25.
Keputusan sama dicatat MBPJ FC ketika menewaskan Belia Selangor menerusi gol Adam Syafiq Fua-ad pada minit kelapan, untuk terus mengekori rapat di tangga kedua, ketinggalan satu mata.
Baki dua perlawanan kumpulan A menyaksikan Gamestop Alam Megah menewaskan KRU Port Klang 1-0 manakala Sijangkang City yang beraksi dengan 10 pemain menang 2-0 ke atas OSV Ampang.
Sementara itu, dua jaringan Muhd Asraf pada babak kedua memberikan kelegaan kepada Najmi SFFC KD yang bangkit menewaskan Ingress KL FC 2-1 meskipun ketinggalan pada awalnya.
Muhd Asraf muncul wira pasukan apabila berjaya meledak gol pada minit ke-52 dan lewat permainan bagi memastikan pasukannya kekal mendahului kumpulan B.
Kelana United FC turut mencatatkan kemenangan tipis 1-0 ke atas MPKj FC, hasil jaringan tunggal Fakri Saarani untuk kekal di tangga kedua, mengumpul 10 mata bersama Najmi SFFC KD.
Dua lagi aksi kumpulan B menyaksikan Nossa Bukit Jelutong terus terperosok ke dasar liga tanpa sebarang mata selepas tewas 0-1 kepada MP Sepang dan Bandar Putera 2 membelasah Rawang Mozyda 5-1.